Moody's: Rand sal mynbou nie pla | Netwerk24
Deur Elvira Wood 12 September 2018 07:29
AngloGold Ashanti se Mponeng-goudmyn.
Die wisselvallige rand gaan waarskynlik geen invloed op die Suid-Afrikaanse mynbousektor hê nie.
Moody's Investors Service sê in sy nuutste verslag oor die sektor dat hoewel die rand onlangs beduidend verswak het, hy verwag dat hulpbronpryse in dollar ook in die toekoms gaan verswak.
Dit sal enige voordele wat mynmaatskappye uit die swak rand sou kon trek, teenwerk.
Suid-Afrikaanse mynmaatskappye trek enorme voordeel daaruit wanneer die rand teenoor die dollar verswak. Hulle verdien dollars, maar betaal hul koste in rand.
Moody's waarsku dat mynmaatskappye egter steeds baie onder druk gaan wees. Hy sê hy verwag maatskappye gaan steeds alles in hul vermoë doen om koste te besnoei.
Dit sal 'n voorkeursaak wees om inflasie te beperk, veral wat met arbeid en elektrisiteit verband hou, waarsku Moody's.
"Myne wat nie 'n wins maak nie, sal gesluit word en bedrywighede by dié wat grensgevalle is, gaan hersien word om te bepaal waar hulle in maatskappye se portefeuljes pas."
Moody's waarsku met dié dat die dollar die afgelope tyd voortdurende versterk het, dit hulpbronpryse onder druk gaan plaas.